Pro s’isposu e pro s’isposa

Pro s’isposu e pro s’isposa,
O vena mia donosa,
Canta unu mutu donosu;
Pro s’isposa e pro s’isposu
Canta unu donosu mutu
Che fogu in su monte allutu
Dae pastore, a manzanu.
Su viver bostru galanu
Risplendat de veru amore,
Che una notte ’e lugore
Cand’est piena sa luna.
Isposos bona fortuna,
Vida longa e geniosa!
Pro s’isposu e pro s’isposa
Ecco unu galanu mutu,
Che fogu in su monte allutu
Dae pastore, a manzanu.